b'\n_START_ARTICLE_\nNgerulmud\n_START_PARAGRAPH_\nNgerulmud je sede\xc5\xbe uprave oto\xc5\xa1ke dr\xc5\xbeave Palav v Mikroneziji in od dograditve leta 2006 uradno njena prestolnica. Stoji dober kilometer stran od obale, zahodno od vasi Melekeok, najve\xc4\x8djega naselja istoimenske de\xc5\xbeele na otoku Babeldaob (nekateri viri kot glavno mesto obravnavajo Melekeok)._NEWLINE_Sestavlja ga kompleks treh pala\xc4\x8d, v katerih domujejo vse tri veje oblasti, povezane so z osrednjim trgom, obdajajo pa jih parkovno urejene povr\xc5\xa1ine. Zgrajen je v monumentalnem neoklasicisti\xc4\x8dnem slogu, po o\xc4\x8ditnem zgledu stavbe Kongresa Zdru\xc5\xbeenih dr\xc5\xbeav Amerike (United States Capitol) in predstavlja mo\xc4\x8dan kontrast podobi tropskega otoka in tudi tradicionalni arhitekturi teh krajev.\n_START_SECTION_\nZgodovina\n_START_PARAGRAPH_\nPalavska ustava, sprejeta leta 1981, ko so bili otoki \xc5\xa1e pod ameri\xc5\xa1ko upravo, je dolo\xc4\x8dila najve\xc4\x8dje naselje Koror za za\xc4\x8dasno glavno mesto in nalo\xc5\xbeila vladi, naj v roku desetih let izbere kraj za novo prestolnico na otoku Babeldaob. Nekaj let kasneje so izbrali sedanjo lokacijo, kjer so lokalni veljaki podarili zemlji\xc5\xa1\xc4\x8de, leta 1986 pa je bila podpisana pogodba za na\xc4\x8drt s podjetjem Architects Hawaii Ltd. pod vodstvom arhitekta Joeja Farrella. Izbrali so razli\xc4\x8dico, ki, podobno kot sede\xc5\xbe ameri\xc5\xa1kega Kongresa, simbolizira gr\xc5\xa1ke temelje zahodne civilizacije, pa tudi tesne vezi z nekdanjimi upravitelji (Palav je v svobodni zvezi z ZDA)._NEWLINE_Po podpisu se je pri\xc4\x8delo obdobje politi\xc4\x8dne in finan\xc4\x8dne nestabilnosti na otokih in projekt je bil za\xc4\x8dasno ustavljen. \xc5\xa0ele ve\xc4\x8d let po formalni osamosvojitvi (1994) se je pri\xc4\x8dela gradnja, ko je vlada v za\xc4\x8detku 2000. let pridobila ugodno posojilo Tajvana v zameno za priznanje in tesnej\xc5\xa1e politi\xc4\x8dne vezi. Stro\xc5\xa1ki so namre\xc4\x8d postopoma narasli na ve\xc4\x8d kot 45 milijonov USD, kar je predstavljalo veliko breme za prora\xc4\x8dun dr\xc5\xbeave z okrog 20.000 prebivalci._NEWLINE_Uradne otvoritve 7. oktobra 2006 se je udele\xc5\xbeilo 5000 ljudi, kmalu po tistem se je v kompleks preselila vlada.'